ธปท.ใจกว้างยอมรัฐบาลใช้ทุนสำรอง
ธปท.ไม่ขวางล้วงเงินทุนสำรองระหว่างประเทศไปใช้ แต่ต้องคิดให้รอบคอบ ยันเอาทรัพย์สินไปก็รับเอาหนี้สินไปด้วย
18 ส.ค. 2554

ธปท.ไม่ขวางล้วงเงินทุนสำรองระหว่างประเทศไปใช้ แต่ต้องคิดให้รอบคอบ ยันเอาทรัพย์สินไปก็รับเอาหนี้สินไปด้วย
นางอัจนา ไวความดี รองผู้ว่าการด้านเสถียรภาพการเงิน ธนาคารแห่งประเทศไทย (ธปท.) กล่าวว่า การนำเงินทุนสำรองไปจัดตั้งกองทุนเพื่อความมั่งคั่งแห่งชาติ (Sovereign Wealth Fund) ยังมีความเป็นไปได้ เพียงแต่ขณะนี้ยังต้องศึกษารายละเอียดให้เหมาะสม 
อย่างไรก็ดี การจะนำเงินไปลงทุนตั้งกองทุนน้ำมันฯ หรือไม่ ต้องพิจารณาให้ดี และหากจะเอาสินทรัพย์ไป ก็ต้องเอาหนี้สินไปด้วย ที่สำคัญก่อนจะตัดสินใจลงทุนในกองทุนน้ำมันฯ หรือไม่ ควรต้องชัดเจนก่อนว่าประเทศไทยมีกลยุทธ์นโยบายอย่างไร เพราะอย่าลืมว่าไทยไม่เชี่ยวชาญด้านน้ำมัน
นายประสาร ไตรรัตน์วรกุล ผู้ว่าการ ธปท. กล่าวว่า หากรัฐบาลใหม่จะนำเงินทุนสำรองระหว่างประเทศไปใช้ ตามหลักการต้องมีสินทรัพย์อะไรมาแลกเปลี่ยน สมมติว่าเอาพันธบัตรรัฐบาลมาแลก ก็มีผลให้หนี้สาธารณะเพิ่มขึ้น ที่สำคัญ รัฐบาลออกพันธบัตรระดมเงินได้เองอยู่แล้ว ไม่จำเป็นต้องออกพันธบัตรมากู้เงินกับ ธปท. 
ผู้ว่าการ ธปท. กล่าวว่า หากจะทำจริง ในหลักการก็สามารถทำได้ อาจจะต้องมีการแก้ไขกฎหมาย ซึ่งรอให้มีรัฐบาลใหม่ ธปท.คงจะต้องไปพบเพื่อรับทราบนโยบายว่าต้องการอย่างไรแน่